На основу члана 2. став 2. Закона о издавању доплатне поштанске марке („Службени гласник РС”, број 61/05) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

У Р Е Д Б У

О ИЗДАВАЊУ ДОПЛАТНЕ ПОШТАНСКЕ МАРКЕ „КРОВ 2022”

Члан 1.

На поштанске пошиљке у унутрашњем поштанском саобраћају, осим на пошиљке новина и часописа, плаћа се доплатна поштанска марка „КРОВ 2022” од 7. до 20. марта 2022. године.

Марка из става 1. овог члана издаје се у тиражу од 1.500.000 комада, у апоену у висини од 10 динара.

Члан 2.

Средства од продате доплатне поштанске марке из члана 1. ове уредбе, Јавно предузеће „Пошта Србије”, Београд, уплаћује седмодневно на рачун прописан за уплату средстава остварених продајом доплатне поштанске марке „КРОВ 2022”.

Средства из става 1. овог члана намењују се Комесаријату за избеглице и миграције, Нови Београд, Народних хероја 4, а користиће се према програму који доноси корисник тих средстава, на који сагласност даје Влада.

Члан 3.

Начин издавања доплатне поштанске марке регулише се уговором између корисника доплатне поштанске марке и предузећа које обавља послове продаје доплатне поштанске марке у складу са законом.

Члан 4.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду, фебруара 2022. године

В Л А Д А

|  |
| --- |
|  |
| ПРЕДСЕДНИК  Ана Брнабић |

О Б Р А З Л О Ж Е Њ Е

I. ПРАВНИ ОСНОВ ЗА ДОНОШЕЊЕ УРЕДБЕ

Правни основ за доношење ове уредбе садржан је у члану 2. став 2. Закона о издавању доплатне поштанске марке („Службени гласник РС”, број 61/05), којим је прописано да ближу намену, корисника, начин издавања, тираж, висину апоена и временски период издавања доплатне марке утврђује Влада и члану 17. став 1. и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон).

Предлаже се Влади доношење уредбе из разлога вршења текућих послова, односно неопходно је да се предузму одговарајуће претходне активности, односно штампање и дистрибуција предметне доплатне поштанске марке, како би се обезбедило да реализација, односно издавања исте отпочне у року предвиђеном овом уредбом.

II. РАЗЛОЗИ ЗА ДОНОШЕЊЕ УРЕДБЕ

Комесаријат за избеглице и миграције (у даљем тексту: Комесаријат) доставио је иницијативу да се у 2022. години издаје доплатна поштанска марка под називом „КРОВ 2022” чијом реализацијом би се Комесаријату обезбедила финансијска средства за финансирање куповине до десет сеоских домаћинстава за породице избеглица и интерно расељених лица у Републици Србији.

Комесаријат је основан Законом о избеглицама („Службени гласник РС”, бр. 18/92, 45/02 и 30/10) у 1992. години као посебна организација која обавља стручне послове од интереса за Републику Србију и са њима повезане извршне послове, а у складу са Законом о избеглицама, Законом о управљању миграцијама („Службени гласник РС”, број 107/12) и Законом о државној управи („Службени гласник РС”, бр. 79/05, 101/07, 95/10, 99/14, 47/18 и 30/18- др. закон).

Након политичких немира и оружаних сукоба на просторима бивше СФРЈ деведесетих година прошлог века, у Републику Србију је пристигао велики број избеглица из Босне и Херцеговине и Хрватске, и дошло је до расељавања лица са Косова и Метохије, тако да по бројности ових лица Република Србија постаје прва земља у Европи. У циљу решавања проблема које имају ове групе лица Влада је усвојила више стратешких докумената као што су Национална стратегија за решавање питања избеглица и интерно расељених лица, Стратегија за смањење сиромаштва, Стратегија за управљање миграцијама као и Закон о управљању миграцијама. Основни правци за трајно решавање проблема избеглица и интерно расељених лица су интеграција тј. побољшање услова живота, повратак и реинтеграција.

У протеклих неколико година Влада, јединице локалне самоуправе, невладине организације и међународне институције уложиле су значајне напоре ради олакшавања интеграције избеглица и побољшања животних услова за интерно расељена лица. У том циљу приступило се спровођењу различитих пројеката: изградња станова, откуп сеоских домаћинстава, монтажне куће, грађевински материјал као помоћ у започетој градњи, становање у систему социјалне заштите (социјалне институције и социјално становање у заштићеним условима).

Обезбеђивање решавања стамбених питања и затварање колективних центара, уз мере које се предузимају за економско осамостаљивање ових лица, предуслови за смањивање сиромаштва ове популације.

Са циљем да се побољша квалитет живота најугроженијих категорија ове популације, заједничком и интензивном сарадњом централних и локалних органа власти, међународних донатора и невладиних организација, покренути су бројни пројекти међу којима се пројекат откупа кућа са окућницом показао као најсвеобухватније решење стамбеног питања социјално угрожених породица избеглица и интерно расељених лица. Реализацију овог пројекта Комесаријат је започео у 2005. години у сарадњи са Европском агенцијом за реконструкцију када су купљена 364 сеоска домаћинства. Укључивањем Високог комесаријата Уједињених нација за избеглице и Фондације „Ана и Владе Дивац” купљено је још 90 сеоских домаћинстава. Од тог броја, десет сеоских домаћинстава је купљено од средстава остварених по основу продаје доплатне поштанске марке „Можеш и ти”. Наставак пројекта реализован је и из донаторских средстава.

Од 2010. до 2021. године купљено је још 112 сеоских домаћинстава од средстава остварених по основу издавања и продаје доплатне поштанске марке у Републици Србији, и то:

1. у 2010. години од доплатне поштанске марке „Кров”, 8 сеоских домаћинстава,
2. у 2011. години од доплатне поштанске марке „Корак напред”, седам сеоских домаћинстава,
3. у 2013. години од доплатне поштанске марке „Кључ”, 15 сеоских домаћинстава,
4. у 2014. години од доплатне поштанске марке „Нови кров”, 13 сеоских домаћинстава,
5. у 2015. години од доплатне поштанске марке „Рука руци”, 12 сеоских домаћинстава,
6. у 2016. години од доплатне поштанске марке „Кров 2016”, десет сеоских домаћинстава,
7. у 2017. години од доплатне поштанске марке „Кров 2017”, десет сеоских домаћинстава,
8. у 2018. години од доплатне поштанске марке „Кров 2018”, десет сеоских домаћинстава,
9. у 2019. години од доплатне поштанске марке „Кров 2019”, десет сеоских домаћинстава,
10. у 2020. години од доплатне поштанске марке „Кров 2020”, девет сеоских домаћинстава, и
11. у 2021. години од доплатне поштанске марке „Кров 2021”, осам сеоских домаћинстава.

И поред тога што се свакодневно решавају проблеми породица избеглица и интерно расељених лица, још је много угрожених породица које немају економских могућности да реше стамбено питање. У анкети спроведеној у периоду јун-новембар 2012. године, а поновљеној априла 2014. године око 2.000 породица избеглица и преко 600 породица интерно расељених лица изјаснило се за сеоско домаћинство као најпожељније решење стамбеног питања, међутим реализовање овог решења је отежана с обзиром на то да Високи комесаријат Уједињених нација за избеглице нема могућност да финансира пројекте намењене стамбеном збрињавању избеглица и што овај вид стамбеног збрињавања није подржан средствима Предприступних фондова Европске уније.

Са циљем да се и у 2022. години пружи подршка у решавању стамбених потреба најугроженијим породицама избеглица и интерно расељених лица која имају пребивалиште, односно боравиште у општинама које немају средстава и могућности да реше проблем њиховог трајног збрињавања, Комесаријат је предложио издавање доплатне поштанске марке „КРОВ 2022” у периоду од 7. до 20. марта 2022. године у тиражу од 1.500.000 комада, у апоену у висини од десет динара. При продаји укупног тиража било би могуће да се оствари бруто износ од 15.000.0000 динара. Од остварених средстава планира се куповина до десет сеоских домаћинстава.

На Програм коришћења средстава који доноси корисник средстава, сагласност даје Влада.

III. РЕШЕЊА КОЈА СЕ ПРЕДЛАЖУ УРЕДБОМ

У члану 1. ове уредбе предвиђа се да се плаћа доплатна поштанска марка „КРОВ 2022” у периоду од 7. до 20. марта 2022. године, и то у тиражу од 1.500.000 комада, у апоену у висини од 33,3% од износа номиналне вредности поштанске марке за писма тежине до 20 грама (која износи 30 динара), односно 10 динара.

У члану 2. ове уредбе предвиђено је да средства од продате доплатне поштанске марке Јавно предузеће „Пошта Србије”, Београд, уплаћује седмодневно на рачун прописан за уплату средстава остварених продајом доплатне поштанске марке „КРОВ 2022”.

Средстава од продате доплатне поштанске марке намењују се Комесаријату за избеглице и миграције, Нови Београд, Народних хероја 4.

Остварена средства по основу продате доплатне поштанске марке користиће се према програму који доноси корисник тих средстава, на који сагласност даје Влада.

У члану 3. ове уредбе предвиђено је да се начин издавања доплатне поштанске марке регулише уговором између корисника доплатне поштанске марке и предузећа које обавља послове продаје доплатне поштанске марке у складу са законом.

У члану 4. ове уредбе предвиђено је ступање на снагу ове уредбе.

IV. РАЗЛОЗИ ЗА СТУПАЊЕ НА СНАГУ УРЕДБЕ У РОКУ КРАЋЕМ ОД ОСАМ ДАНА

Предлаже се да се ова уредба донесе у року краћем од осам дана из разлога што је неопходно да се предузму одговарајуће претходне активности, односно штампање и дистрибуција предметне доплатне поштанске марке, како би се обезбедило да реализација, односно издавања исте отпочне у року предвиђеном овом уредбом.

V. СРЕДСТВА ПОТРЕБНА ЗА СПРОВОЂЕЊЕ УРЕДБЕ

Средства за спровођење ове уредбе планирана су Законом о буџету Републике Србије за 2022. годину („Службени гласник РС”, број 110/21) у оквиру Раздела 51 - Комесаријат за избеглице и миграције, Програм 1001 - Унапређење и заштита људских и мањинских права и слобода, Функција 070 - Социјална помоћ угроженом становништву, некласификована на другом месту, Програмска активност 0013 - Подршка присилним мигрантима и унапређење система управљања миграцијама, у укупном износу од 15.000.000 динара, и то: Економска класификација 421 - Стални трошкови, у износу од 2.700.000 динара, Економска класификација 423 - Услуге по уговору, у износу од 500.000 динара и Економска класификација 463 - Трансфери осталим нивоима власти, у висини од 11.800.000 динара.